《赠篆书吴全仲古风》
宋代·欧阳光祖

黄帝史仓初作书，依类象形书亦疏。
兽蹄鸟迹颇奇怪，乾端坤倪微发舒。
周籀大篆十五篇，体制渐与苍史殊。
秦兼七国有天下，混一土字同书车。
赵高采历竞新作，胡母博学夸宏橅。
是时小篆方挺出，苍籀字画勤芟除。
云阳系囚变隶体，世喜简便争奔趋。
人文日巧伪日胜，古意自此皆荒芜。
峄山野火惟焦苏，苦县光和碑亦无。
宣王石鼓后来出，真赝莫订徒嗟吁。
阳冰凛凛及前辈，字骨瘦硬中敷腴。
潮乎下笔亦清切，杜陵谓与李蔡俱。
寂寥恍已隔千载，游心艺苑惟长驱。
我朝巨笔惟章徐，武夷近数延陵吴。
吴君心近觑天巧，瘦不露骨肥不粗。
小字银钩铁画如，大字龙蛇相郁纡。
上穷羲黄下秦汉，掎摭彝鼎并盘盂。
知音惜无浣花老，侯门欲曳邹阳裾。
劝君行矣勿留滞，识真四海多通儒。
莫学妇人写阴符，莫作奇字索酒沽。

作者简介：建宁崇安人，字庆嗣。九岁能文。后从刘子翚、朱熹讲学。孝宗乾道八年进士。赵汝愚、张栻荐于朝，以汝愚罢相而未召用。后为江西运干。致仕卒。